مراد العلمي إلا زغبو الله أو أدّخـّـل الجـّار، كان كايخاطر بنفسو أو من المحتمل إتــّبرع عليه الواليد بشي گـنـْـگ أوْ جوج، تجربة مستمدّة من عالم الحيوانات اللي كونــّا كانضنوا فى عـُـجب مفرط هوما أقل منــّا درجة، جوج حوالى أجـّجات دمـّهم بولة ْ النعجة. من بعد الراس كايشكــّل المـُنخار “بـارْكينگ” رفيع ألشي بونية سخية، أو ما يرتاح الجـهادي غير إلا ردّ ألـْخصمو مـُـنخارو شلا ّلة ديال الدّم أو القيح. يلا ّه فى هاد الحالة كايحس بالمتعة اللي دوّب فى أوسط سخطو أو يأسو. من بعد كان علينا، على خويا أو علي ّ، نـْـلعبوا دور الفرمليـية أو رجال الإسعاف، بْـسـَهت، بلا ما إشوفنا وَلا إراقبنا حد ّ، “لا تـو، تاتا، لا تـْـرا لالا”. ساخطين على الوضع أو على أبـّانا الحقير، هزّينا امّـنا أو دخـّـلناها ألـّحمام، طرّفنا ليها، عطيناها ما تشرب حتى ستـْرجعات وعيها. نعيـّطوا زعمة على شي طبيب، أو تقول! ممنوع تحت التهديد بالضرب أوالجرح، بالطبع الجـّيران، أو ديما الجيران، نتقبــّلوا جميع أنواع الضـُلم أو المنكار وَلا الفـْـضيحة، زايدون الطبيب ميا فى الميا غادي يبغي يعرف شنو اللي طرا، بحال والو إكون من العائلة، شتـّي على شوهة أو تبهديلة! كانقليوْا آلامنا أو حـُزنا فى زيتنا، نعملوا بعيالاتنا أو أولادنا اللي بغينا، ما عند الدولة فاين ادّخل، أو هادا هو الفرق بينــّا أو بين دول متحضرة، باقيين كانتصرّفوا فيهم بحال فى العبيد أو نحرّكوهم بحال البياسات بين العائلات الميسورة، أو لنفرض خلــّينا الدولة ادّخـل، عملات لينا الخير؟ دولة كاتخلــّي طـرف من كبدتها إغرَق، يحرق راسو أو كاتضحك عليه بديبلومات ما كايساوْش حتى المداد باش تكتبوا، أو حتى الأطبة اللي كوّنــّا بمالنا أو جهدنا، ما عرفنا ما نعملوا بيهم، ما كانخلــّـيوْا ما كانصدروا: ماطيشة، العضلات، العلم، الماندرين، المعرفة، “الفنــّانات أو الكوافورات”، حتى ردّينا المغرب هـْري، شنو خاصـّـك؟ عضلات؟ غير هوما اللي عندنا، مليون؟ ما كاين مشكل! شنو؟ بغيتيهم ألأوروبا، كاندا أو ميـريكان؟ آمر، أنا تحت الطاعة. خود 2، مليون فابور، والله حتى نتــّصاوب معاك فى التـّمن، ما إكون غير خاطرك! بالصحّ؟ يالا ّه، هي اللي ما تعاودش. شنو كانسمع؟ 000 20 من دوك الفنانات ألـّخليج؟ ليك؟ ياك آ مول الباش! المهم، شحال أمـّا خديتي مزيان، ما نقولوا ليك غير “مبارك مسعود”، ولا ّ “محمـّـد” إلا ما عجباتكش “مسعود”. 
الرحيل ـ دمعة مسافرة ـ الحلقة السادسة والعشرون